Gerningsmanden råbte ’Gud er stor’, før han stak to danske naturfotografer ned på en markedsplads. Den ene er fortsat i kritisk tilstand

Det er to af Danmarks mest kendte og anerkendte naturfotografer, der lørdag formiddag lokal tid blev stukket ned på et marked i det vestafrikanske land Gabon. Myndighederne i det afrikanske land har oplyst, at de to danskere, der også danner par privat, blev angrebet af en 53-årig nigersk mand, der råbte ’allahu akbar’ (Gud er stor, red.), før han stak dem med kniv.

Den danske mand er i følge de senest tilgængelige oplysninger i kritisk tilstand og indlagt på et militærhospital i Libreville, som er hovedstaden i det afrikanske land. Kvinden har det efter omstændighederne udmærket, men er dybt chokeret efter hændelsen.

De to danskere er begge midt i fyrrerne og var angiveligt på opgave for National Geographic. Men de var ikke udsendt af den danske afdeling, oplyser Jens Henneberg, der er viceadministrerende direktør hos Bonnier, som står bag den danske udgave af National Geographic.

– Det er et dansk par, der både danner par privat og professionelt. Vi har talt med kvinden, og hun har det efter omstændighederne fornuftigt, men er selvfølgelig chokeret over, at hendes mand er i en kritisk tilstand. Det er det seneste vi, har hørt, siger Jens Henneberg, der er viceadministrerende direktør hos Bonnier, som står bag den danske udgave af National Geographic.

Fotograferne har dokumenteret den vilde natur og dyrene i Afrika, Sydamerika, Grønland og mange af verdens mest uberørte områder. De har begge tidligere været i Gabon for at fotografere mandril-aber, som lever i regnskoven. Kvinden er tidligere uddannet ranger i Afrika, og de har også været værter på flere foto-safarier.

Angrebet under shoppetur

Da de to blev angrebet, var de ude at shoppe i et populært turistområde i Libreville.

Angrebet menes at være udført af en nigersk mand, oplyser landets forsvarsminister Etienne Massard. AFP skriver, at angrebsmanden solgte røget kød fra en vogn på markedet.

– Ifølge de første vidneberetninger fra stedet råbte gerningsmanden - en 53-årig nigersk mand - ’allahu akbar’ (Gud er stor, red.) under angrebet. Han blev anholdt på stedet, siger forsvarsministeren.

Den anholdte mand har boet i Gabon i 19 år.

Gengældelse

Den formodede gerningsmand har forklaret, at angrebet var gengældelse for ’amerikanske angreb mod muslimer og USA's anerkendelse af Jerusalem som Israels hovedstad, siger forsvarsminister Massard.

Ekstra Bladet har talt med familien til en af fotograferne, og de ønsker ikke på nuværende tidspunkt at udtale sig. Dagen i går strømmede hilsener og ønsker om god bedring ind på deres Facebook-sider.

* * *

Mange anholdt efter knivstikkeri

Politiet i Gabon har søndag anholdt snesevis af mennesker, efter knivangrebet på de to danske naturfotografer lørdag i hovedstaden Libreville. De tilbageholdte er hovedsageligt handlende og sælgere på det populære marked, hvor knivstikkeriet fandt sted, og de er allesammen fra Vestafrika, oplyser myndighederne ifølge AFP.

Gerningsmanden er øjensynligt en nigerianer, der solgte røget kød fra en vogn på markedet og har boet i Gabon i mange år. De tilbageholdte blev allesammen ført til et politihovedkvarter for at blive udspurgt.

– Operationerne fortsætter stadig. Derfor har vi ikke flere kommentarer på nuværende stadie, siger talsmand Alain-Claude Bilie By Nze til AFP.

Knivoverfaldet er angiveligt gengæld for USA’s angreb mod muslimer, har myndighederne oplyst. Angrebet er anerkendt som politisk motiveret, men er ikke blevet klassificeret som terror. Gabon er et mindre fransk-talende land med 1,8 millioner indbyggere, der hidtil har været skånet for islamistiske angreb, som flere af nabolandene har været udsat for.